Per Clausen (EL), 2005-11-29:
Nu skal der ikke være nogen tvivl om, at Enhedslisten meget gerne ville have anledning til at stemme for det her forslag ved en andenbehandling – hvis den nogen sinde kom.
Det gør den jo ikke, for man har indgået et forlig.
Og det er også fuldstændig rigtigt, som hr. Ole Sohn sagde, at det forlig, som man har indgået, hvor man afsætter 3 mio. kr. om året i stedet for de 10 og måske lidt flere millioner, som det radikale forslag ville bruge, selvfølgelig er et skridt i den rigtige retning.
Fttm.023.fm Page 1617
Der er dog enkelte elementer i De Radikales forslag, som er klart bedre.
Og det er jo ikke så underligt.
F.eks. har man der en beskrivelse af, hvad der skal til for at få fripladser.
Muligvis er den ikke helt præcis med hensyn til, om man indimellem skal betale noget, men jeg vil sige, at når man læser forligsteksten, som jo kort fortalt går ud på, at talentfulde unge, som er børn af fattige forældre, skal have støtte, så er det i hvert fald langt mere upræcist formuleret.
Man kunne godt være bekymret for, om forligsteksten dækker over objektive kriterier for, hvornår børn er berettiget til det her, eller om de først skal igennem et skøn, hvor det skal vurderes, om de er tilpas talentfulde og derefter, om de er tilpas fattige.
Og så synes jeg måske, at det minder mere om hattedamepolitik end kulturpolitik.
Men lad nu det være.
Vi er indstillet på at finde flere penge både til drift og instrumenter og til at nedsætte betalingen.
Vi synes sådan set, at det burde være et gratis tilbud.
Det dækker jo ikke over, som hr. Eyvind Vesselbo sagde, at vi ikke i Enhedslisten er i stand til at foretage prioriteringer.
Vi fremsætter mange forslag i Folketinget, som ikke går ud på det, vi sådan stræber efter på lang sigt, og vi støtter, som jeg jo lige har haft anledning til at gøre under det tidligere forslag, indimellem med begejstring små skridt i den rigtige retning.
Så det er såmænd ikke, fordi vi ikke er i stand til at prioritere, men vi synes jo bare, at det er værd at gøre opmærksom på, at der er den grundforskel på Enhedslisten og Venstre, at Enhedslisten går ind for, at også det at gå på musikskoler bør være gratis, hvor Venstre mener, at det bør koste noget, fordi Venstre i hvert fald på en lang, lang række områder synes, at brugerbetaling er godt, og på en lang række af de områder synes Enhedslisten, at det er bedre, at vi finansierer det over skatten, hvor vi sikrer, at de mennesker, der har de højeste indtægter, betaler mest, og at de penge, der tjenes i erhvervslivet osv., bruges til at give nogle tilbud til mennesker, også de mennesker, som ikke har så mange penge.
Fripladssystemer er selvfølgelig et skridt på vejen.
Derfor vil vi meget gerne støtte det her forslag.
Jeg skal såmænd da også benytte lejligheden til at sige, at selv om der kan siges knubbede ord om selve forligsteksten på det her område, så er det naturligvis et fremskridt, at det er lykkedes ved finanslovforhandlingerne at skaffe 3 mio. kr. til det her område.
Så det vil jeg ikke sige noget kritisk om, men bare bemærke, at det jo altså har den konsekvens, at vi i hvert fald ikke i dag og heller ikke de næste 3 år kommer til at behandle det forslag, der ligger fra Det Radikale Venstre.
Men om 4 år har vi også et nyt flertal og en ny regering, så der kan vi jo hurtigt komme meget, meget længere fremad, hvis det bliver sådan, at den kommende socialdemokratisk-radikale regering er i stand til at bevæge sig fremad med bare nogenlunde samme hast, som den konservative kulturminister gjorde under det tidligere punkt.